*Likumprojekts*

**Grozījumi likumā “Par nodokļiem un nodevām”**

Izdarīt likumā “Par nodokļiem un nodevām” (Latvijas Republikas Saeimas un Ministru Kabineta Ziņotājs, 1995, 7. nr.; 1996, 15. nr.; 1997, 24. nr.; 1998, 2., 18., 22., 24. nr.; 1999, 24. nr.; 2000, 11. nr.; 2001, 3., 8., 12. nr.; 2002, 2., 22. nr.; 2003, 2., 6., 8., 15., 22. nr.; 2004, 9. nr.; 2005, 2., 11. nr.; 2006, 1., 9., 13., 20., 24. nr.; 2007, 3., 7., 12. nr.; 2008, 1., 6., 13. nr.; 2009, 2., 11., 13., 15. nr.; Latvijas Vēstnesis, 2009, 200., 205. nr.; 2010, 91., 101., 131., 151., 157., 178., 183., 206. nr.; 2011, 68., 80., 85., 169. nr.; 2012, 24., 50., 56., 109., 157., 186., 199., 203. nr.; 2013, 61., 92., 187., 194., 232. nr.; 2014, 6., 51., 119., 189., 204., 214., 220., 257. nr.; 2015, 29., 68., 118., 190., 208., 230., 245., 248., 251. nr.; 2016, 2., 91., 241., 254. nr.; 2017, 5., 75., 124., 128., 156., 236., 242. nr.; 2018, 36. nr.) šādus grozījumus:

1. Izteikt 7.1 pantu šādā redakcijā:

“7.1 pants Padziļinātās sadarbības programma

(1) Padziļinātās sadarbības programmas mērķis ir veicināt nodokļu maksātāju un nodokļu administrācijas ciešāku un efektīvāku sadarbību un mazināt administratīvo slogu. Tās ietvaros notiek Padziļinātās sadarbības programmā iekļautā nodokļu maksātāja (turpmāk — programmas dalībnieks) brīvprātīga sadarbība ar valsts pārvaldes iestādi.

(2) Programmas dalībniekam ir tiesības saņemt Padziļinātās sadarbības programmas ietvaros noteiktos atvieglojumus un priekšrocības.

(3) Programmas dalībnieku reģistrs ir publisks, un to publicē Valsts ieņēmumu dienesta mājaslapā.

(4) Ministru kabinets nosaka:

1) kārtību, kādā nodokļu maksātāju iekļauj Padziļinātās sadarbības programmā;

2) kritērijus programmas dalībnieka statusa iegūšanai;

3) kritērijus programmas dalībnieka brīdināšanai par neatbilstību, statusa apturēšanai un izslēgšanai no Padziļinātās sadarbības programmas;

4) kārtību, kādā programmas dalībnieku brīdina par neatbilstību, aptur dalībnieka statusu un izslēdz no Padziļinātās sadarbības programmas;

5) kārtību, kādā programmas dalībnieku publicē Valsts ieņēmumu dienesta mājaslapā.”

1. Papildināt pārejas noteikumus ar 210., 211., 212. un 213.punktu šādā redakcijā:

“210. Ministru kabinets šā likuma 7.1 panta ceturtajā daļā minētos noteikumus izdod līdz 2018.gada 1.novembrim.

211. Šā likuma 7.1 panta ceturtajā daļā paredzētie noteikumi piemērojami ar 2019.gada 1.janvāri.

212. Ministru kabineta 2012.gada 26.jūnija noteikumi Nr.459 “Noteikumi par Padziļinātās sadarbības programmas darbību” ir piemērojami līdz 2018.gada 31.decembrim.

213. Padziļinātās sadarbības programmas dalībniekam, kas uzņemts Padziļinātās sadarbības programmā atbilstoši Ministru kabineta 2012.gada 26.jūnija noteikumos Nr.459 “Noteikumi par Padziļinātās sadarbības programmas darbību” noteiktajiem kritērijiem, ir piemērojamas attiecīgās priekšrocības un atvieglojumi līdz 2018.gada 31.decembrim.”.

Likums stājas spēkā 2018.gada 1.oktobrī.

 Finanšu ministre D.Reizniece-Ozola